Nafarroako Parlamentuko Mahaiak, 2018ko martxoaren 26an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintza-ekimena erabiliz, Ana Beltrán Villalba andreak jaiotza-tasa sustatzeko laguntza ekonomikoak arautzen dituen Foru Lege proposamena aurkeztu du.

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

**1.** Agintzea Nafarroako Parlamentuko Aldizkari Ofizialean argitara dadin jaiotza-tasa sustatzeko laguntza ekonomikoak arautzen dituen Foru Lege proposamena.

**2.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2018ko martxoaren 26an

Lehendakaria: Ainhoa Aznárez Igarza

Foru Lege proposamena, jaiotza-tasa sustatzeko laguntza ekonomikoak arautzen dituena

ZIOEN AZALPENA

Nafarroan foru dekretu bat zegoen 2003tik, amatasuna dela-eta laguntza ekonomiko zuzenak ezartzen zituena, Familiari Laguntzeko 2001eko Planarekin bat.

2012an, krisi ekonomikoaren eraginez, foru dekretu hori indargabetu zen, familientzako laguntza ekonomiko zuzenen beste arau batzuekin batera.

Une honetan, krisi ekonomikoa jada gainditzen ari garelarik, Nafarroa Espainiaren erritmo berean hazten ari da ekonomikoki, eta familiei urte horietan egindako ahalegina itzultzeko unea da.

Horrenbestez, gure ustez berebiziko garrantzia dauka 2012an indargabetutako amatasun-laguntza zuzenak berriz ere arautzea, lana eta familia bateragarri egitea sustatzeko, eta, bereziki, jaiotza-tasa sustatzeko; izan ere, inoiz baino beharrezkoagoa da orain hori egitea, gizartea zaharkitzen ari baita, eta emakume langileentzako eta familia ugarientzako laguntzak bultzatzea.

I. KAPITULUA  
Xedapen orokorrak

**1. artikulua.** Xedea

Lege honen xedea da jaiotza-tasa sustatzeko laguntza zuzenak ematea eta kudeatzea.

II. KAPITULUA  
Hiru urtera bitarteko seme-alabak dauzkaten ama langileentzako laguntzak

**2. artikulua** Kontzeptua eta onuradunak.

Hiru urtera bitarteko seme-alabak dauzkaten emakumeei urteko 1.200 euroko laguntza ekonomikoa emanen zaie seme-alaba horietako bakoitzagatik, baldin eta beren gain edo besteren kontura jardueraren bat egiten badute eta jarduera horrengatik Gizarte Segurantzaren araubidean alta emanda badaude, kapitulu honen hurrengo artikuluetan ezarritakoaren arabera.

**3. artikulua** Baldintzak.

2. Hiru urtera bitarteko seme-alaba bakoitzagatik urteko 1.200 euroko laguntza ekonomikoa jaso ahal izateko, onuradunek honako baldintza hauek bete beharko dituzte:

a) Nafarroan erroldatuta egotea eta helbide fiskala Nafarroan edukitzea.

b) Hiru urtera bitarteko seme-alabak dauzkala kreditatzea.

c) Emakumeak bere gain edo besteren kontura jardueraren bat egiten duela kreditatzea.

d) Gizarte Segurantzan hilean gutxienez ere jardunaldi osoko bost egunen pareko denboran alta emanda dagoela kreditatzea.

**4. artikulua.** Eskabidea eta dokumentazioa.

Laguntza jasotzeko eskabideak familiaren arloko departamentu eskudunari zuzenduko zaizkio, eta hark ebatziko ditu.

**5. artikulua.** Jasotzeko aldia.

Laguntza hiru urtez emanen da, jaiotzatik zenbatzen hasita. Adopzio edo familia-harrera kasuan, adopzioaren ebazpen judizialaren datatik edo harrera iraunkorraren ebazpen administratibo edo judizialaren datatik hasita emanen da laguntza, harik eta adingabeak hiru urte bete arte.

**6. artikulua.** Zenbatekoa.

Hileko 100 eurokoa izanen da hiru urtez azpiko seme-alaba edo harrerako adingabe bakoitzeko.

**7. artikulua.** Betebeharrak.

Laguntza hori jasotzen dutenek familiaren arloko departamentu eskudunari jakinarazi beharko diote, egintza gertatzen denetik hamabost eguneko epean, laguntza ematea ekarri zuten betekizunetan izandako aldaketa oro, salbu eta:

– Gizarte Segurantzako afiliazioan izandako aldaketak.

– Adingabearen adina.

– Harrerako egoeretan izandako aldaketak.

III. KAPITULUA  
Hiru seme-alaba edo gehiagoko  
familientzako laguntzak

**8. artikulua.** Kontzeptua eta onuradunak.

1. 18 urtera bitarteko seme-alaba bakoitzeko urteko 360 euroko laguntza ekonomikoa emanen zaie hiru seme-alaba edo gehiagoko familiei, hirugarren seme-alabatik aitzina eta hori barne, baldin eta horien errenta ez bada erregelamendu bidez ezarritakoa baino handiagoa.

2. Onuradunak izanen dira legedi indardunarekin bat familia ugariaren izaera dutenak, hiru-seme alaba edo gehiago izateagatik edo familia ugaritzat hartua izateko eskubidea ematen duten baldintzak betetzeagatik.

**9. artikulua.** Baldintzak.

Laguntzak jaso ahal izateko, honako baldintza hauek bete beharko dira:

a) Familia ugariaren txartela edukitzea.

a) Nafarroan erroldatuta egotea eta helbide fiskala Nafarroan edukitzea.

c) Laguntza hau jasotzeko eskubidea ematen duten seme-alaben adina eta bizikidetza kreditatzea.

d) Pertsona fisikoen errentaren gaineko zergako likidazio-oinarriaren mugak, erregelamendu bidez ezarritakoak, ez gainditzea.

**10. artikulua.** Eskabidea eta dokumentazioa.

Eskabideak familiaren arloko departamentu eskudunari zuzenduko zaizkio, eta hark ebatziko ditu.

**11. artikulua.** Zenbatekoa.

18 urtera bitarteko seme-alaba bakoitzeko urteko 360 euroko laguntza ekonomikoa emanen da, hirugarrenetik aitzina eta hori barne.

**12. artikulua.** Jasotzeko aldia.

Baldintzak betetzen diren bitartean emanen da laguntza.

IV. KAPITULUA  
Kudeaketa eta kontrola

**13. artikulua.** Ebazpena eta ordainketa.

Erregelamendu bidez ezarriko dira laguntzak ebazteko modua, laguntzak ordaintzeko metodoa, jasotzaileen betebeharrak eta laguntzak iraungitzeko eta itzultzeko arrazoiak.

**14. artikulua.** Aurrekontu-izendapena.

Nafarroako Gobernuak 2019rako nahiz hurrengo urteetarako Nafarroako Aurrekontu Orokorrean kasuko aurrekontu-partida izendatuko du lege honetan jasotako laguntza-eskabide guztiei aurre egiteko.

**Azken xedapenetan lehena.**

Familiaren arloko kontseilari eskudunari ahalmena ematen zaio foru lege hau garatzeko eta aplikatzeko eman beharreko xedapenak eta erregelamenduak eman ditzan.

**Azken xedapenetan bigarrena.**

Lege honek Nafarroako Aldizkari Ofizialean argitaratu eta biharamunean hartuko du indarra.